ammoniumfosfat
Store norske leksikon,Realfag,Kjemi,Uorganisk kjemi
Ammoniumfosfat er en fellesbetegnelse for de kjemiske forbindelsene diammoniumfosfat og monoammoniumfosfat. Ammoniumfosfatene inneholder plantenæringsstoffene nitrogen (N) og fosfor (P), og begge brukes som mineralgjødsel. Diammoniumfosfat har kjemisk formel (NH4)2HPO4,(DAP), og monoammoniumfosfat har kjemisk formel (NH4)H2PO4,(MAP).
Ammoniumfosfatene blandes ofte med kaliumgjødsel og andre nitrogengjødsler for å tilføre balanserte mengder av plantenæringsstoffene nitrogen, fosfor og kalium. Diammoniumfosfat inneholder 18 prosent nitrogen og 20 prosent fosfor; monoammoniumfosfat inneholder ca. 12 prosent nitrogen og 23 prosent fosfor. I 2006 stammet ca. 7 prosent av verdens nitrogengjødsel fra ammoniumfosfatene. Ammoniumfosfatene brukes lite i Norge. Les mer i Store norske leksikon mineralgjødsel nitrogengjødsel fosforgjødsel